Una dintre cele mai mari investiții ale municipalității băcăuane, în valoare de 12 milioane de euro, a intrat în linie dreaptă. Este vorba despre un Aqualand prin care o insulă de pe râul Bistriţa va fi transformată într-un parc de agrement cu plajă, seră cu flori, ceainărie, teatru de vară şi zonă de pescuit cu grătare.

Parcul de agrement se va întinde pe o suprafaţă de 8,7 hectare şi este aproape de finalizare. Anunțul a fost făcut ieri de primarul Cosmin Necula, care a spus că expertiza tehnică de la Insulă se încheie la 9 iulie și urmează proiectarea restului rămas de executat și licitarea lucrărilor.”Am preluat un proiect prost făcut de la fosta administrație, prost conceput atât de către primul proiectant (Vila House SRL București), cât și de societatea contractată de fosta administrație pentru refacerea proiectului inițial (respectiv, Luca Way SRL).

Deficiențele proiectului tehnic, dar mai ales lipsa de implicare a reprezentanților Luca Way în asigurarea serviciilor de asistență tehnică pentru remedierea inadvertențelor semnalate au condus la un ritm lent de execuție, pe parcursul sezonului de vară 2016. Drept urmare, în septembrie 2016, Municipiul Bacău a decis rezilierea contractului cu Luca Way. În contextul modificării soluției de amplasare a parcării supraetajate din fața Insulei de Agrement, prin renunțarea la devierea de pe amplasament a colectorului de canalizare (foto 2) și înglobarea acestuia în infrastructura parcării, s-a dispus efectuarea unei expertize care să indice soluția tehnică în această privință. Expertiza va fi încheiată la 9 iulie 2017. Concluziile expertizei vor fi preluate în tema de proiectare pentru restul lucrărilor de executat. Procedura de achiziție a serviciilor de proiectare urmează a fi lansată în iulie 2017. Noul proiectant va elabora documentația tehnică ce va sta la baza contractării lucrărilor rămase de executat”. Conform municipalității, stadiul fizic al proiectului este de 70 la sută, iar upă finalizarea proiectării aferente restului rămas de executat, Primăria Bacău va scoate la licitație lucrările, astfel încât reabilitatea și modernizarea Insulei de Agrement în cursul anului viitor să fie finalizate nu mai târziu de 31 decembrie 2018, termenul de finalizare convenit în iunie 2016 cu Autoritatea de Management a Programului Operațional Regional. În paralel, Agenția Națională „Apele Române”, prin intermediul Administrației Bazinale de Apă (ABA) Siret, realizează decolmatarea lacului din jurul Insulei de Agrement, ABA dispunând de fondurile necesare finalizării acestei lucrări esențiale (punerea în funcțiune și exploatarea Insulei de Agrement depinde de finalizare în integralitate a lucrărilor de decolmatare desfășurate de ABA Siret).

„Șantierul de la Insulă ar trebui să fie o lecție pentru noi toți, o lecție despre cum un proiect făcut pe genunchi, de diverși clienți politici (ai fostei administrații), poate periclita un obiectiv generos așa cum este modernizarea Insulei de Agrement.Dacă proiectanții și fosta conducere a Primăriei ar fi fost mai responsabili, reabilitarea Insulei s-ar fi desfășurat fără sincope, iar proiectul ar fi fost terminat. Din păcate, nu s-a întâmplat așa, iar astăzi reparăm ceea ce au stricat alții în trecut (sau, pur și simplu, n-au făcut!).Angajamentul meu este că vom termina lucrările de la Insula de Agrement și vom reda băcăuanilor acest obiectiv mult așteptat!”, mai spune primarul Necula.

Un proiect greșit

La doi ani de la începerea lucrărilor pentru modernizarea Insulei de Agrement din Bacău, constructorii şi municipalitatea şi-au dat seama că proiectul iniţial este greşit. Una dintre principalele probleme ale proiectului este cu parcarea de la intrare, care a fost proiectată fără să se țină cont că află peste un cămin de apă important al Bacăului.La scurtă vreme după începerea lucrărilor, constructorii s-au lovit de probleme ale proiectului, executat de altă companie și care era imposibil de transpus în practică. Execuția Aqualandului de la Insula de Agrement s-a blocat la 60%, însă finanțarea europeană, de 50% din total, nu s-a pierdut încă, deoarece s-a obținut o amânare de la Uniunea Europeană, până în 2018. Situată în zona cartierului de locuinţe „Bistriţa Lac”, Insula de agrement va fi, în opinia autorităţilor băcăuane, un punct de atracţie pentru întreaga regiune a Moldovei, având în vedere unicitatea proiectului.